**Comunicat de presă**

**Directoratul Național de Securitate Cibernetică (DNSC) și Decalex anunță lansarea unui Ghid GDPR destinat companiilor românești**

**București, 11 octombrie 2022**

**Directoratul Național de Securitate Cibernetică (DNSC)**, împreună cu **Decalex**, companie specializată în consultanță GDPR și securitatea datelor, anunță lansarea unui [**Ghid GDPR**](https://dnsc.ro/vezi/document/dnsc-decalex-ghid-practic-privind-gestionarea-datelor-cu-caracter-personal-de-catre-companii), destinat organizațiilor românești de dimensiuni medii și mari, întrucât acestea sunt cele mai expuse la riscurile de securitate.

Ghidul a fost conceput astfel încât să ofere un suport real, simplu și ușor de înțeles, pentru companiile care doresc să implementeze corect prevederile GDPR la nivelul operațiunilor și fluxurilor interne, precum și în relațiile cu terții, indiferent care sunt aceștia: parteneri de afaceri, acționari, clienți, angajați.

*“Ne-am dorit ca materialul să conțină explicații simple și clare, astfel încât să poată fi relativ ușor înțeles și aplicat de către angajații responsabili cu aplicarea regulilor GDPR și de către factorii de decizie“*, a declarat **Dan Cîmpean**, Directorul DNSC.

Intenția este aceea de a oferi companiilor, experților și oricărui angajat informații de bază în privința regulilor GDPR care ar trebui să fie implementate, și mai apoi monitorizate în cadrul companiei, astfel încât să se evite riscul de neconformare și, respectiv, amenzi și sancțiuni în cazul unor inadvertențe constatate de autoritățile de control.

*“Am specificat regulile de bază pe care o companie trebuie să le respecte obligatoriu, iar în ultimele câteva luni, înainte de a-l oferi publicului larg, ne-am asigurat că am prevăzut absolut tot ceea ce este necesar pentru a fi urmate minime reguli de conformare în acest domeniu”*, a declarat **Cristian Deca**, co-fondator Decalex.

*“La baza creării ghidului stă experiența echipei Decalex, care a auditat și implementat prevederile Regulamentului 679/2016 (GDPR) în peste 500 de companii din țară și din afara țării”*, a mai adăugat acesta.

Primul Ghid GDPR de acest tip din România este rezultatul colaborării dintre echipa Decalex și experții în securitate cibernetică ai DNSC, a căror expertiză tehnică constituie o bună bază de plecare în orice proiect privind conformarea companiilor românești pe regulile GDPR din legislația românească și europeană.

Toate companiile și organizațiile care prelucrează date cu caracter personal au obligația de implementa măsuri de conformare dar și de a verifica periodic printr-un proces de reevaluare anuală dacă măsurile aplicate sunt în continuare necesare, dacă necesită îmbunătățiri sau dacă este nevoie ca documentația de conformare să fie actualizată. În funcție de gradul de complexitate al prelucrărilor de date, aceste programe anuale de conformitate implică mai multe sau mai puține acțiuni. Ghidul GDPR explică, pas cu pas, aceste norme, cu accent pe implementarea și monitorizarea acestora pentru ca, la sfârșitul fiecărui an, compania / organizația să fie cât mai conformă cu normele în vigoare.

**Despre Decalex**

Cu un istoric de peste 10 ani în domeniul securității informației, Decalex este lider de piață în servicii de conformitate și audit în domeniul protecției datelor cu caracter personal.

Compania oferă întreagă gama de servicii în domeniul conformității cu prevederile Regulamentului 679/2016 (GDPR): analiza GAP, implementare, consultanta, servicii de tip DPO externalizat, DPIA etc.

Toți membri echipei sunt seniori și sunt certificați internațional ca experți în industrie. Decalex este recunoscută în piață pentru soluțiile inovative și abordarea orientată spre business pe care o are în crearea și gestiunea planurilor de conformare cu prevederile în domeniul protecției datelor.

-------------------------------------------------------------------------------------------------------

Ghidul poate fi descărcat pe website-ul DNSC la adresa: <https://dnsc.ro/vezi/document/dnsc-decalex-ghid-practic-privind-gestionarea-datelor-cu-caracter-personal-de-catre-companii>

De asemenea, va fi disponibil îl cel mai scurt timp și pe site-ul [www.decalex.ro](http://www.decalex.ro).

**Contact pentru presă: Mihai Rotariu |** **mihai.rotariu@dnsc.ro** **| 0740 066 866**